AIT มองรายได้ Q4/58 แตะ 1 พันลบ. เตรียมดึงพันธมิตรร่วมตั้งดาต้าเซ็นเตอร์
AIT มองรายได้ Q4/58 อยู่ที่ 1 พันลบ. เตรียมดึงพันธมิตรร่วมตั้งดาต้าเซ็นเตอร์ ตั้งงบลงทุนราว 400 ลบ. หวังสร้างรายได้ประจำ คาดเริ่มรับรู้รายได้ปี 60
3 ธ.ค. 2558

นายอัศวิน กังวลกิจ รองกรรมการผู้จัดการใหญ่สายงานการเงิน และแผนงานยุทธศาสตร์ บริษัท แอ็ดวานซ์ อินฟอร์เมชั่นเทคโนโลยี จำกัด (มหาชน) หรือ AIT เปิดเผยว่า แนวโน้มผลประกอบการในช่วงไตรมาส 4/58 คาดว่าจะมีรายได้ราว 1,000 ล้านบาท ซึ่งรายได้ส่วนใหญ่จะมาจากการรับรู้งานโครงการประมาณ 80% และอีกกว่า 10% มาจากงานให้บริการ
“ในช่วงไตรมาส 4/58 รายได้จะเติบโตกว่า 10-15% เมื่อเทียบกับช่วงเดียวกันของปีก่อน ซึ่งสวนใหญ่เราจะมีรายได้มาจากงานโครงการเป็นส่วนใหญ่ และที่เหลือก็จะมาจากงานให้บริการ ซึ่งเรามีความเชื่อมั่นว่ารายได้จะเป็นไปตามเป้าหมายที่วางไว้ 5,000 ล้านบาท หลังในช่วง 9 เดือนที่ผ่านมาบริษัทฯมีรายได้แล้ว 3,838.02 ล้านบาท และกำไรสุทธิ 415.68 ล้านบาท”นายอัศวิน กล่าว
ส่วนในปี 59 บริษัทเตรียมลงทุนขยายกิจการเพื่อให้มีรายได้เข้ามาเป็นประจำ(recurring income) โดยอยู่ระหว่างเจรจากับพันธมิตรเพื่อร่วมลงทุนจัดตั้ง Data Center เบื้องต้นคาดใช้งบลงทุนราว 400 ล้านบาท คาดรับรู้รายได้ปี 60
ทั้งนี้ บริษัทจะสรุปการเจรจารายละเอียดเรื่องพันธมิตรอีกครั้งในปี 59 ทั้งในส่วนของสัดส่วนการถือหุ้น เพราะอาจมีพันธมิตรรายอื่นเข้ามาเพิ่มเติม แต่เบื้องต้นคาดว่าบริษัทจะถือหุ้นใหญ่ราว 50% นอกจากนี้ ยังมีโอกาสที่จะต่อยอดสู่การให้บริการ Cloud Service ที่จะช่วยสร้างมูลค่าเพิ่มให้แก่ธุรกิจและช่วยลดความเสี่ยงในการพึ่งพางานประมูลจากหน่วยงานรัฐวิสาหกิจมากเกินไป
สำหรับแผนการดำเนินการในปี 59 บริษัทยังอยู่ระหว่างการเตรียมการ และจะเสนอเข้าสู่ที่ประชุมคณะกรรมการในช่วงปลายเดือนธ.ค.นี้ โดยเบื้องต้นเชื่อว่าผลการดำเนินงานจะเติบโตต่อเนื่องเมื่อเทียบกับปี 58 โดย ณ สิ้นไตรมาส 3/58 บริษัทมีงานในมืออยู่ (Backlog) ราว 2,600 ล้านบาท และยังมีงานที่อยู่ระหว่างการประมูลอีกราว 1,300 ล้านบาท
นอกจากนี้บริษัทอยู่ระหว่างเตรียมเข้าประมูลงานใหม่มูลค่า 9,883 ล้านบาท ซึ่งจะทยอยรู้ผลการประมูลในช่วงปลายปี 58 ถึงปี 59 แต่บริษัทยังไม่สามารถประเมินได้ว่าจะได้งานจากการประมูลเท่าใด